VENDIM
Nr. 229, datë 20.12.2019

MBI MIRATIMIN E RREGULLORES PËR LËSHIMIN, TRANSFERIMIN DHE ANULIMIN E GARANCIVE TË ORIGJINËS PËR ENERGJINË ELEKTRIKE TË PRODHUAR NGA BURIMET E RINOVUESHME

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 16, pika 13, të ligjit nr. 7/2017, “Për nxitjen e përdorimit të energjisë nga burimet e rinovueshme”, si dhe të nenit 26, të “Rregullave të organizimit, funksionimit dhe procedurave të ERE-s”, miratuar me vendimin të Bordit të ERE-s, nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 20.12.2019, mbasi shqyrtoi draftin dhe relacionin nr. 100/1-1 prot., datë 18.12.2019, të përgatitur nga drejtoritë teknike, në lidhje me miratimin e “Rregullores për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”,
konstatoi se:
- Neni 16, pika 13, i ligjit nr. 7/2017, “Për nxitjen e përdorimit të energjisë nga burimet e rinovueshme”, i jep të drejtën ERE-s të miratojë një rregullore të veçantë për krijimin e një sistemi të saktë, të besueshëm e të mbrojtur nga abuzimet për lëshimin, transferimin dhe revokimin e garancive të origjinës.
- Me vendimin nr. 96, datë 20.4.2018, Bordi i ERE-s ka filluar procedurën për shqyrtimin dhe miratimin e draftrregullores së veçantë për lëshimin, transferimin dhe anulimin e garancive të origjinës.
- Me shkresën nr. 55/24 prot., datë 30.4.2018, për fillimin e procedurës së miratimit të rregullores së veçantë për lëshimin, transferimin dhe anulimin e garancive të origjinës, u realizua botimi në medien e shkruar, në zbatim të parashikimeve të “Rregullores së organizimit, funksionimit dhe procedurave të ERE-s”. 
- Me shkresën tonë nr. 362 prot., datë 7.5.2018, iu dërgua palëve të interesit kjo rregullore, me qëllim mbledhjen e mendimeve apo të vërejtjeve të tyre në lidhje me draftin e hartuar. 
- Në përfundim të afatit për marrjen e komenteve, kanë mbërritur në ERE komentet e Autoritetit të Konkurrencës, i cili ka bërë më dije se përmbajtja e kësaj draftrregulloreje, nuk bie në kundërshtim me ligjin nr. 9121, datë 28.7.2003, “Për mbrojtjen e konkurrencës”, të ndryshuar.
- Kjo rregullore i është përcjellë gjithashtu edhe Sekretariatit të Komunitetit të Energjisë, për komente me korrespondencë elektronike zyrtare, nga të cilët nuk ka pasur asnjë koment lidhur me këtë rregullore.
- Me qëllim përgatitjen e një drafti të përmirësuar në përmbajtje, duke iu përmbajtur parashikimeve të ligjit nr. 7/2017, “Për nxitjen e përdorimit të energjisë nga burimet e rinovueshme” dhe praktikave të ngjashme bashkëkohore evropiane lidhur me lëshimin e garancive të origjinës, u konstatua nevoja e reflektimit dhe e qasjes së disa parashikimeve që mungonin në draftin fillestar, që lidhen kryesisht me: 
- procesin e kualifikimit teknik të impianteve prodhuese, si një fazë që paraprin procesin e certifikimit me garancinë e origjinës për energjinë e prodhuar nga burime të rinovueshme;
- plotësimin e formatit të aplikimit në formë tabelare, duke ndjekur të njëjtën praktikë me atë të rregullores së licencimit, duke qenë se vetë procesi i certifikimit sipas parashikimeve të ligjit 7/2017, “Për nxitjen e përdorimit të energjisë nga burimet e rinovueshme”, kalon në faza të ngjashme të shqyrtimit dhe të dokumentacionit të nevojshëm për depozitim;
- afatet gjatë të cilave do të shtrihet procedura e shqyrtimit të një aplikimi, për të marrë parasysh marrjen e certifikatës së garancisë së origjinës; dhe
- nevoja e krijimit të një database për regjistrin e garancive të origjinës, i cili në zbatim të kërkesave të ligjit të reflektojë në kohë reale statusin e çdo certifikate të garancisë së origjinës të lëshuar nga ERE, modifikimit të saj apo transferimit.
- Në vijim të ndryshimeve që ka pësuar draftrregullorja, me shkresën nr. 611 prot., datë 30.9.2019, drafti iu dërgua edhe njëherë MIE-s, Autoritetit të Konkurrencës, OST sh.a., OSHEE sh.a. dhe AKBN-së. 
- Ministria e Infrastrukturës dhe Energjisë, me shkresën 8447/1 prot., datë 8.11.2019, ka sqaruar se është parimisht dakord me përmbajtjen e draftit të propozuar, por ka paraqitur komentet dhe opinionet të cilat janë pranuar dhe reflektuar në këtë rregullore.
- Shoqëria OSHEE sh.a., me shkresën 8447/1 prot., datë 8.11.2019, ka sugjeruar disa ndryshime të cilat janë reflektuar në këtë rregullore.
- Në vijim u paraqitën komente nga shoqëria OST sh.a., me shkresën nr. 6494/1 prot., datë 14.10.2019, ku sipas saj konstatohet nevoja për një rishikim dhe një bashkërendim të disa pikave, të cilat pasi janë analizuar, janë reflektuar në këtë Rregullore.
- Në këtë Rregullore, janë reflektuar parimet e parashikuara në pikën 12, të nenit 15, të direktivës së BE-së nr. 2009/28/EC, “Mbi nxitjen e përdorimit të energjisë nga burimet e rinovueshme dhe ndryshimin dhe më pas shfuqizimin e direktivave 2001/77/EC dhe 2003/30/EC”, e cila është direktiva mbi të cilën është hartuar ligji nr. 7/2017, “Për nxitjen e përdorimit të energjisë nga burimet e rinovueshme” dhe neni 16 i këtij ligji, i cili trajton garancitë e origjinës.
Për gjithë sa më sipër cituar, bordi i ERE-s

VENDOSI:

1. Të miratojë “Rregulloren për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme” (bashkëlidhur).
2. Drejtoria e Çështjeve Ligjore të njoftojë palët e interesit për vendimin e Bordit të ERE-s. 
Ky vendim hyn në fuqi pas botimit në Fletore Zyrtare.
Për këtë vendim mund të kërkohet rishikim, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga data e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

RREGULLORE
PËR LËSHIMIN, TRANSFERIMIN DHE ANULIMIN E GARANCIVE TË ORIGJINËS PËR ENERGJINË ELEKTRIKE TË PRODHUAR NGA BURIMET E RINOVUESHME

PJESA E PARË
DISPOZITA TË PËRGJITHSHME

Neni 1
Autoriteti

Kjo rregullore hartohet në zbatim të nenit 16, pika 13, të ligjit nr. 7/2017, “Për nxitjen e përdorimit të energjisë nga burimet e rinovueshme”, si dhe në përputhje me “Rregulloren e organizimit funksionimit dhe procedurave të ERE-s”, miratuar me vendimin e Bordit të ERE nr. 96, datë 17.6.2016.

Neni 2
Qëllimi

Qëllimi i kësaj rregulloreje është të krijojë kuadrin e nevojshëm rregullator për krijimin e një sistemi të saktë, të besueshëm e transparent për lëshimin, transferimin dhe revokimin e garancive të origjinës, duke siguruar një trajtim të barabartë e të drejtë, për të gjithë prodhuesit e energjisë elektrike nga burime të rinovueshme, lidhur me lëshimin, transferimin apo revokimin e garancive të origjinës. 

Neni 3
Objekti

Kjo rregullore përcakton kriteret, procedurat dhe afatet për lëshimin e garancisë së origjinës (GO), përfshirë procedurën teknike të kualifikimit dhe, veçanërisht, kufirin kohor, në të cilin ERE përgjigjet për aplikimet e dorëzuara dhe dokumentacionin teknik që do të paraqitet nga aplikuesi. 

Neni 4
Zbatimi

4.1 Kjo rregullore do të zbatohet në përputhje me direktivën 2009/28/EC për lëshimin e garancisë së origjinës nga ERE, për prodhuesit që shfrytëzojnë burime energjie të rinovueshme: 
a) nga impiante të cilat janë vënë në operim pas datës 25.6.2009;
b) nga kapacitetet e shtuara të impianteve ekzistuese, të cilat janë vënë në operim pas datës 25.6.2009.
4.2 Rregullorja do të zbatohet edhe për aplikimet për regjistrim, revokim dhe transferim të GO-së.

Neni 5
Përkufizime

Fjalët dhe frazat e mëposhtme të përdorura në këtë Rregullore do të kenë kuptimet e mëposhtme:
1. “Ligj” do të thotë ligji nr. 7/2017, “Për nxitjen e përdorimit të energjisë nga burimet e rinovueshme”. 
2. “Bordi” do të thotë organi vendimmarrës i ERE-s që funksionon sipas dispozitave të ligjit nr. 43/2015, “Për sektorin e energjisë elektrike”, të ndryshuar. 
3. “Enti Rregullator i Energjisë” ose “ERE” është autoriteti rregullator i sektorit të energjisë elektrike dhe i gazit natyror, i cili funksionon në përputhje me ligjin nr. 43/2015, “Për sektorin e energjisë elektrike”, të ndryshuar, si dhe ligjin nr. 102/2015, “Për sektorin e gazit natyror”, të ndryshuar. 
4. “I licencuar” do të thotë një person që mban një licencë të dhënë sipas pjesës së katërt të Ligjit nr. 43/2015, “Për sektorin e energjisë elektrike”, të ndryshuar.
5. “Garancia e origjinës (GO)”, është një dokument elektronik, i cili ka funksion të vetëm që t’i provojë konsumatorit fundor, se një pjesë ose e gjithë sasia e energjisë elektrike të përdorur prej tij është prodhuar prej burimeve të rinovueshme. 
6. “Energjia nga burimet e rinovueshme” është energjia nga burime të rinovueshme jofosile, përfshirë energjinë nga era, dielli, energjia aerotermike, energjia gjeotermike, energjia hidrotermike dhe energjia e oqeaneve, energjia hidrike, biomasa, gazi i grumbulluar në landfille, gazi që grumbullohet nga trajtimi i ujërave të zeza dhe biogazet.
7. “Biomasa” është pjesa e biodegradueshme e produkteve, mbeturinave dhe mbetjeve me origjinë biologjike nga veprimtaria bujqësore (përfshirë lëndë bimore dhe shtazore), pyjore dhe nga industri të lidhura me to, përfshirë peshkimin dhe akuakulturën, si edhe pjesa e biodegradueshme e mbeturinave industriale, urbane dhe rurale. 
8. “Energji gjeotermike” është energjia e depozituar në formën e nxehtësisë nën sipërfaqen e tokës.
9. “Biogazi” është përzierja e gazit metan me dyoksid karboni, e prodhuar nga dekompozimi bakterial i mbetjeve organike dhe që përdoret si lëndë djegëse për prodhimin e energjisë elektrike.
10. “Kërkues” do të thotë prodhues i energjisë elektrike që kërkon të pajiset me garancinë e origjinës për energjinë elektrike të prodhuar. 
11. “Impiant prodhues i energjisë elektrike nga burime të rinovueshme” është një impiant që prodhon energji elektrike nga burime të rinovueshme.
12. “Prodhues hibrid” është impianti elektrik, i cili përdor të dyja llojet e burimeve të energjisë, të rinovueshme e jo të rinovueshme, për prodhimin e energjisë elektrike.
13. “Rezervë pompimi” do të thotë një sistem hidroelektrik në të cilin energjia elektrike prodhohet gjatë periudhave të pikut të kërkesës, nga përdorimi i ujit që është pompuar në një rezervuar në një lartësi më të madhe, gjatë periudhave jo të pikut, me kërkesë më të ulët për energji elektrike.
14. Fjalët dhe frazat e përdorura në këtë rregullore, të cilat nuk janë përkufizuar më sipër, do të kenë kuptimin që parashikohet në ligjin nr. 7/2017, “Për nxitjen e përdorimit të energjisë nga burimet e rinovueshme”, si dhe ligjin nr. 43/2015, “Për sektorin e energjisë elektrike”, të ndryshuar. 





PJESA E DYTË
PROCEDURAT E APLIKIMIT PËR GO-në

Neni 6
Klasifikimi i impianteve të energjisë elektrike

Tipat e teknologjive prodhuese të cilët mund të përfitojnë GO janë përshkruar në tabelën 1.1.

Tabela 1.1. Klasifikimi i prodhuesve të energjisë, të cilët gjenerojnë energji nga burime të rinovueshme

	Tipi i impiantit
	Nëntipi i impiantit
	Burimi

	Hidro
	Rrjedhe lumi
Rezervuar
Basen
Kanal derivacioni
	Ujë


	Era (eolike)
	Të vendosur në det (onshore), në tokë (offshore) 
	Era

	Gjeotermale
	-
	Energjia gjeotermike

	Diellore (fotovoltaik)
	Fotovoltaike

	Energji diellore

	Termale
	Avulli
Djegia e brendshme
Cikël i kombinuar
Gazi
Të tjera
	Biomasë***

	
	
	Biogaz

	Hibrid*
	Bashkëdjegie **
Të tjera
	-
-
	Burime konvencionale
Burime të rinovueshme

	
	
	

	
	
	

	* Impiantet hibride gjenerojnë energji elektrike nga përdorimi i burimeve të rinovueshme dhe jo të rinovueshme dhe përfshijnë impiantet me bashkëdjegie.
** Bashkëdjegia përkufizohet si djegia njëkohësisht e lëndëve djegëse dhe trupave të ngurtë jo të rinovueshëm dhe lëndëve të lëngëta ose gazore të përftuara nga burime të rinovueshme. Nëntipi i impiantit është i njëjtë me atë të impianteve termike.
*** Biomasa, d.m.th. pjesa e biodegradueshme e produkteve, mbetjeve dhe hedhurinave që vijnë nga bujqësia (përfshire lëndët bimore, shtazore) pylltaria dhe industritë e lidhura me to, si dhe pjesa e biodegradueshme e mbeturinave industriale dhe urbane.



Neni 7
Kërkesat për dhënien e GO-së impianteve prodhuese

7.1 Prodhuesi i cili dëshiron të marrë garancinë e origjinës së impiantit prodhues, paraqet në ERE një kërkesë specifike me shkrim, duke përfshirë të gjithë informacionin e kërkuar nga ligji nr. 7/2017, “Për nxitjen e përdorimit të energjisë nga burimet e rinovueshme” dhe atë të parashikuar në aneksin 1 të kësaj rregulloreje. Aplikuesi duhet të paraqesë dokumente të përshtatshme të certifikuara nga autoritetet publike kompetente.
7.2 Garancia e origjinës për një impiant prodhues të energjisë elektrike nga burime të rinovueshme lëshohet vetëm një herë në 12 muaj, me përjashtim të rasteve kur janë kryer ndryshime të mëdha në impiantet prodhuese të energjisë elektrike të cilat janë të pajisura me parë me GO. 
[bookmark: _GoBack]7.3 Kërkesa për GO-në mund të paraqitet për një impiant prodhues energjie të rinovueshme që ka hyrë në prodhim.
7.4 Kërkesa për lëshimin e GO-së përfshin:
a) burimin e energjisë, nga i cili prodhohet energjia; 
b) datën e fillimit e të përfundimit të prodhimit; 
c) emrin, vendin, tipin dhe kapacitetin e impiantit ku është prodhuar energjia; 
ç) nëse prodhuesi ka përfituar prej mbështetjes me investime ose nga skema të tjera të mbështetjes në nivel kombëtar dhe masën e këtij përfitimi; 
d) datën e autorizimit të impiantit dhe kohën kur është futur në punë; 
e) një raport teknik specifik që përshkruan tipin e teknologjisë gjeneruese, siç përcaktohet në tabelën (1.1) e sipërpërmendur në nenin 6;
ë) një dokument teknik i cili përshkruan karakteristikat bazë të prodhuesit të energjisë, përfshirë anekset teknike nëse ka;
f) çdo dokument tjetër të lëshuar që dëshmon kolaudimin dhe komisionimin e impiantit prodhues të energjisë;
g) miratimin e pikës së lidhjes nga operatorët e sistemit të transmetimit e të shpërndarjes, bazuar në kërkesën e prodhuesit të energjisë nga burimet e rinovueshme dhe në përputhje me kodet dhe rregulloret e miratuara nga ERE. 
7.5 Dokumentacioni teknik përmban
1. Përshkrimin e përgjithshëm i impiantit:
a) burimet e energjisë (të rinovueshme ose fosile në rastet e impianteve hibride);
b) tipi i impiantit;
c) kapaciteti nominal, i cili përbëhet nga shuma e kapacitetit nominal të secilës prej njësive gjeneruese të energjisë;
d) prodhimin e pritshëm vjetor.
2. Dokumentet vijuese grafik:
a) paraqitjen e përgjithshme skematike të impiantit në format A1, planimetria e përgjithshme e impiantit; 
b) skema funksionale;
c) skema elektrike ku identifikohen aparatet matës të gjenerimit të energjisë elektrike.
3. Përshkrimi i impiantit duhet të jetë edhe më i detajuar, për:
a) hidrocentralet me sistemin e rezervës së pompimit, prej ujit të pompuar më parë nga poshtë lart, në mënyrë që të llogariten sasitë e energjisë që i përkasin kësaj rezerve pompimi, mbasi kjo sasi energjie përjashtohet nga sasia e energjisë elektrike të prodhuar për të cilën lëshohet GO;
b) impiante që djegin mbetje, me qëllim llogaritjen e pjesës së energjisë elektrike të prodhuar, që i takon pjesës së biodegradueshme të mbetjeve, pasi vetëm për të të lëshohet GO.

Neni 8
Procedura teknike e kualifikimit

8.1 Prodhuesi që dëshiron të marrë kualifikimin e impiantit gjenerues të energjisë së rinovueshme duhet të paraqesë në ERE një kërkesë me shkrim, përfshirë të gjitha informacionet e kërkuara nga legjislacioni në fuqi dhe këto rregulla.
8.2 Kualifikimi i një impianti gjenerues bëhet vetëm një herë, përveç nëse kanë ndodhur ndryshime të mëdha në impiantin e energjisë së rinovueshme të kualifikuar më herët.
8.3 Kërkesa për kualifikim përfshin:
a) një raport specifik teknik që përshkruan llojin e teknologjisë së gjenerimit;
b) një dokument teknik që përshkruan karakteristikat themelore të gjeneratorit, përfshirë:
i. anekse teknike, nëse ka;
ii. çdo dokumentacion tjetër i lëshuar, duke siguruar prova të testimit dhe komisionimit të impiantit të gjenerimit;
c) dokumenti teknik përfshin:
Përshkrimi i përgjithshëm i impiantit, siç janë:
i. burimet e energjisë (të rinovueshme ose jo); 
ii. lloji i impiantit; 
iii. kapacitetin e instaluar që është shuma e kapacitetit nominal të turbinave, paneleve ose motorëve, siç raportohet në targën e tyre; 
iv. prodhimi vjetor i pritshëm;
d) dokumentet grafike të mëposhtme:
i. planimetria e përgjithshme; 
ii. skema funksionale;
iii. skema elektrike që synon në identifikimin e elementeve të impiantit të certifikuar nga operatori i sistemit përgjegjës;
e) përshkrimi i impiantit duhet të jetë edhe më i detajuar në rastet, kur kemi të bëjmë me:
i. hidrocentrale me sistemin e rezervës së pompuar, prej ujit të pompuar më parë nga poshtë lart, për të llogaritur përqindjen e energjisë së përdorur për këtë qëllim, duke marrë parasysh që kjo sasi e energjisë elektrike është e përjashtuar nga e drejta për GO-në; 
ii. impiante hibride, duke pasur parasysh që vetëm për energjinë e prodhuar nga burime të rinovueshme mund të ketë të drejtë për t’u pajisur me GO-në; 
iii. impiantet e djegieve të mbetjeve, me qëllim që të llogaritet sasia e energjisë që i përket pjesës së biodegradueshme e mbetjeve, duke pasur parasysh që vetëm kjo mund të jetë e pranueshme për t’u klasifikuar për GO-në.
8.4 Operatori i Sistemit përgjegjës do të përcjellë në ERE çdo të dhënë që i shërben ERE për vlerësimin e kualifikimit teknik të aplikuesit, brenda 30 ditëve nga aplikimi për kualifikim, sipas këtyre rregullave.

Neni 9
Fillimi i procedurave të lëshimit të GO-së

9.1 ERE, në përputhje me “Rregullat e organizimit, funksionimit dhe procedurave të saj”, kur e gjykon të arsyeshme, mbështetur në dokumentacionin e depozituar nga aplikanti, merr vendim për fillimin e procedurës për shqyrtimin e kërkesës për pajisjen me GO-në. 
9.2 ERE në çdo rast i bën me dije aplikuesit pranimin apo refuzimin e kërkesës për shqyrtimin në kuptim të nenit 1, jo më vonë se 10 ditë pune nga dita e depozitimit të aplikimit.
9.3 ERE mund të kërkojë çdo sqarim, si dhe të japë të gjithë informacionin e nevojshëm për palët në proces.

Neni 10
Shqyrtimi i aplikimit për GO-në

10.1 Pas marrjes së vendimit për fillimin e procedurës së shqyrtimit, sipas nenit 9 të kësaj rregulloreje, brenda 60 ditëve, ERE shqyrton aplikimin dhe informon kërkuesin për vendimin e Bordit mbi lëshimin GO ose refuzimin e kërkesës së tij. ERE vendos për lëshimin e GO-së të prodhuesit të energjisë së rinovueshme:
a) që furnizohet nga një impiant i prodhimit të energjisë direkt në rrjetin publik të shpërndarjes; 
b) përdoret për konsum të vetë prodhuesit të energjisë elektrike.
10.2 Brenda periudhës së përcaktuar në paragrafin 1 të këtij neni, Bordi merr vendim, për:
a) lëshimin e GO-së së kërkuar, i cili regjistrohet në regjistrin elektronik të garancive të origjinës që mbahet nga ERE; 
b) Refuzimin e lëshimit të GO-së, në rast se subjekti nuk përmbush kërkesat e nevojshme, procedurën apo dokumentacionin e kërkuar, sipas nenit 16, pika 13, germa “b”, të ligjit nr. 7/2017, “Për nxitjen e përdorimit të energjisë nga burimet e rinovueshme”.
10.3 Në çdo rast të vendimit për refuzim të GO-së, ERE arsyeton vendimin për refuzimin. Kur ERE konstaton se kërkesa për pajisje me GO, e paraqitur nga aplikuesi, nuk përmban dokumente të rëndësishme që pengojnë ERE-n në verifikimin e përmbushjes së kritereve të kësaj rregulloreje, ERE specifikon që dokumentacioni është jo i plotë.
10.4 ERE mund të refuzojë njohjen e garancisë së origjinës kur ka dyshime të bazuara për saktësinë, besueshmërinë ose vërtetësinë e saj. ERE njofton Sekretariatin e Komunitetit të Energjisë për çdo refuzim, së bashku me arsyet për të. Mendimi i Sekretariatit të Komunitetit të Energjisë merret parasysh nga ERE në njohjen e garancive të origjinës.
10.5 ERE mund të vendosë rast pas rasti për zgjatjen e afatit të përcaktuar në pikën 1 të këtij neni, kur dokumentacioni nuk është i plotë por jo më shumë se 30 ditë. ERE specifikon dokumentet që mungojnë ose janë jo të plota, të cilat duhet t’i paraqiten ERE-s brenda 30 ditëve në vijim. Në vijim të analizës së dokumentacionit shtesë, kërkesa mund të pranohet ose të refuzohet. Nëse dokumentacioni i munguar apo shtesë nuk dërgohet brenda 30 ditëve nga data e njoftimit nga ERE, kërkesa refuzohet, për shkak të mosplotësimit të dokumentacionit të nevojshëm. 
10.6 ERE, kur e sheh të arsyeshme mund të kërkojë verifikimin e çdo informacioni të nevojshëm nga organet kompetente, duke vënë në dijeni kërkuesin për këtë.
10.7 Në çdo rast të marrjes së vendimit nga Bordi për refuzimin e kërkesës për pajisje me GO, aplikuesi mund të paraqesë një kërkesë të re, duke marrë në konsideratë udhëzimet e ERE-s.

Neni 11
Lëshimi i garancive të origjinës (GO)

11.1 Prodhuesi mund të paraqesë kërkesë për pajisjen me GO, për sasinë e energjisë elektrike realisht të prodhuar, në bazë vjetore, nga impiantet prodhues të energjisë, siç përshkruhet në nenet 7, 8, 9 dhe 10 dhe pas vënies në punë të impiantit prodhues. Data e operimit të impiantit prodhues për herë të parë, e lidhur me rrjetin elektrik, duhet të jetë pas datës së lidhjes së kontratës për shitblerjen e energjisë elektrike.
11.2 Garancia e origjinës lëshohet, për:
a) një njësi të energjisë elektrike 1 mwh;
b) sasinë e prodhuar në vit, të energjisë elektrike, nga hidrocentralet përveç sasisë që u atribuohet rezervave të pompimit të gjithë prodhimit vjetor të energjisë elektrike nga hidro (ujore), eolike (era), diellore (fotovoltaike), gjeotermike, batica dhe zbatica, biomasa dhe biogazi.
c) sasinë e prodhuar të energjisë elektrike që i takon pjesës së biodegradueshme të mbetjeve urbane dhe industriale, të cilat digjen brenda impianteve termike.
11.3 ERE, sipas kërkesave do të lëshojë çdo vit GO për energjinë elektrike realisht të prodhuar nga impianteve dhe vetëm në rastet se/kur impianti është në punë. Çdo GO i korrespondon 1 mwh energji elektrike të hedhur në rrjet (në muaj), në përputhje me legjislacionin në fuqi.
11.4 Çdo GO e lëshuar nga ERE përmban datën, vendin e lëshimit të garancisë dhe një numër identifikimi unik, si dhe regjistrohet në regjistrin elektronik të garancive të origjinës që mbahet nga ERE të përshkruar në aneksin 2 të kësaj rregulloreje. Çdo përdorim i një garancie origjine bëhet brenda 12 muajve nga data e prodhimit të njësisë korresponduese të energjisë elektrike. Garancia e origjinës anulohet menjëherë, pasi është përdorur.

Neni 12
Ndryshime në detajet teknike të regjistruara

12.1 Prodhuesi duhet të informojë ERE-n për çdo modifikim të ndodhur në impiantet prodhuese të energjisë, në përputhje me këtë rregullore.
12.2 Në rastet e impianteve në proces modifikimi, qëllimi i komunikimit të sipërpërmendur është të monitorojë realizimin e modifikimit dhe të krahasojë karakteristikat finale teknike të tij me ato të komunikuara fillimisht së bashku me certifikatën e GO-së.
12.3 Prodhuesi duhet t’i komunikojë ERE-s:
a) çdo modifikim të mundshëm të detajeve teknike lidhur me impiantin (si, p.sh., ndryshime të fuqisë së instaluar, lloji i mbetjeve të përdorura etj.) fillimin e punës në rast të një ndërtimi të ri dhe datën e kolaudimit;
b) datën e fillimit të operimit për llogaritjen e periudhës së marrjes së GO-së.
12.4 Data e operimit të impiantit prodhues për herë të parë, të lidhur me rrjetin elektrik duhet të certifikohet nëpërmjet aktit të kolaudimit të mbajtur, në bazë të ligjit nr. 8402, datë 10.9.1998, “Për kontrollin dhe disiplinimin e punimeve të ndërtimit”, të ndryshuar, si dhe në përputhje me rregullat e lidhjes së një impianti me sistemin elektroenergjetik, Kodit të Rrjetit mbi kërkesat për lidhjen me rrjetin të gjeneruesve dhe akteve të tjera nënligjore në fuqi.
12.5 Në rast se modifikimi i përshkruar apo modifikimi, për të cilin vihet në dijeni ERE, e bën projektin jo të përputhshëm me legjislacionin, GO e lëshuar me vendim të Bordit do të anulohet. 
12.6 Në çdo kohë për të verifikuar saktësinë e të dhënave të depozituara, ERE ka të drejtë të kërkojë të dhëna shtesë apo dhe të monitorojë në vend impiantin prodhues. 


Neni 13
Transferimi i GO-së

13.1 Garancia e origjinës mund të transferohet, veçmas ose së bashku me transferimin fizik të energjisë, dhe nuk do të ketë efekt në vendimin për të përdorur mekanizmin e bashkëpunimit për arritjen e objektivit apo në llogaritjen e konsumit final bruto të energjisë nga burime të rinovueshme, në përputhje me nenin 4 të ligjit nr. 7/2017, “Për nxitjen e përdorimit të energjisë nga burimet e rinovueshme”.
13.2 Në çdo rast që një GO transferohet subjekti mbajtës i GO-së njofton ERE jo më vonë se 24 orë nga transferimi. 

Neni 14
Afatet kohore kufi të aplikueshme

14.1 Garancia e origjinës lëshohet për një periudhë 12-mujore dhe shteron fuqinë e saj, me përfundimin e këtij afati, të shprehur edhe në certifikatën e lëshuar nga ERE.
14.2 Pas lëshimit të certifikatës së parë të garancisë së origjinës, çdo aplikues që paraqet në ERE një kërkesë për certifikatë garancie origjine, do të depozitojë në ERE, për qëllime të këtij aplikimi vetëm dokumentacionin që ka pësuar ndryshim referuar kërkesave të nenit 7 të kësaj rregulloreje.
14.3 ERE do të shqyrtojë dhe do të shprehet për kërkesën për miratimin e garancisë së origjinës së aplikuesit parashikuar në 14.2, jo më vonë se 30 ditë nga aplikimi.
14.4 ERE, në çdo rast që merr dijeni për shkelje të kushteve për të cilat është dhënë certifikata e garancisë, mund të shprehet me vendim për anulimin e certifikatës së garancisë, me të njëjtën praktikë me të cilën ka vendosur për miratimin e saj. 

Neni 15
Llogaritja e energjisë

15.1 Paragrafët në vijim përshkruajnë llogaritjen e energjisë neto Ecv që përfiton GO. Energjia e llogaritur nga prodhuesit duhet të jetë në përputhje me tipin e prodhuesit të energjisë dhe të dhënat teknike të përshtatshme. ERE ka të drejtë të verifikojë dhe t’i paraqesë prodhuesit një vlerësim të ndryshëm të energjisë.
15.2 Prodhimi neto i një prodhuesi energjie është prodhimi bruto duke zbritur energjinë e marrë për nevojat vetjake dhe humbjet në transformatorët në gjenerim.
15.3 E gjithë energjia neto e prodhuar nga një prodhues i ri energjie i ushqyer plotësisht nga burime energjie të rinovueshme mund të përfitojë GO-në.

Neni 16
Inspektimet teknike

16.1 Për të siguruar përmbushjen e kushteve të lëshimit të garancisë së origjinës dhe se të dhënat, mbi të cilat është lëshuar ajo, janë ta sakta, përfaqësuesit e ERE-s dhe çdo person i autorizuar prej saj, pa paragjykime lidhur me respektimin e sekretit tregtar, kanë akses të lirë në impiantin përkatës të prodhimit dhe në të gjitha të dhënat dhe informacionin për impiantin në fjalë.
16.2 Prodhuesi është i detyruar të lehtësojë punën e përfaqësuesve të ERE-s dhe të personave të autorizuar prej tij. Në rastet e deklarimit jo të vërtetë kualifikimi anulohet dhe çdo e drejtë e lidhur me këtë humbet. ERE rezervon të drejtën e marrjes së masave administrative, në rastet e konstatimit të përsëritur të deklarimit të të dhënave të rreme. 

PJESA E TRETË
DISPOZITA TË FUNDIT

Neni 17
Bashkëpunimin me autoritetet kompetente

Garancia e origjinës e dhënë në Shqipëri do të njihet edhe nga autoritetet kompetente të vendeve anëtare të BE-së dhe vendeve të tjera, me të cilat vendi ynë ka marrëveshje të nënshkruara për njohjen e ndërsjellë të garancive të origjinës.

Neni 18
Amendime të rregullores

Kjo rregullore është objekt rishikimi dhe ndryshimi me vendim të Bordit, në përputhje me “Rregulloren e organizimit, funksionimit dhe procedurave të ERE-s”. 

Neni 19
Hyrja në fuqi

Kjo Rregullore u miratua me vendimin e Bordit të ERE-s nr. __, datë __.__.2019, dhe hyn në fuqi pas publikimit të saj në Fletoren Zyrtare të Republikës së Shqipërisë.




























ANEKS 1

1. Formati i aplikimit: 
a) Të dhëna për aplikimin (të plotësohen nga aplikuesi)
	Bazuar në ligjin nr. 7/2017, “Për nxitjen e përdorimit të energjisë nga burimet e rinovueshme”, kërkoj nga ERE procedimin e këtij aplikimi sipas specifikimit të mëposhtëm në tabelë, në bazë të të dhënave të përgjithshme dhe të dhënave teknike të bashkëngjitura këtij aplikimi, në përputhje me kuadrin ligjor.

	1
	Lloji i aplikimit
	 
 Lëshimin e GO                          Anulimin e GO-së                          Transferimin

	2
	Tipi i impiantit 
	
          Hidro
 
          Erë

          Gjeotermal
 
          Diellor (fotovoltaik)

          Termal

          Hibrid




a) Të dhëna identifikuese të aplikuesit (të plotësohen nga aplikuesi)
	1
	Emri i shoqërisë
	

	
	Numri i regjistrimit në Qendrën Kombëtare të Regjistrimit të Biznesit
	

	2
	Selia qendrore 
	Adresa 
	

	
	
	Cel.
	

	
	
	Tel.
	

	
	
	Fax
	

	3
	Drejtuesi kryesor/administratori i shoqërisë
	Emri
	

	
	
	Funksioni
	

	4
	Përfaqësuesi
	Emri
	

	
	
	Adresa
	

	
	
	Cel.
	

	
	
	Tel.
	

	
	
	Fax
	

	5
	Numri i serisë së licencës 
	
	


	1
	Deklaroj se nuk me është hequr apo refuzuar më parë një certifikatë garancie
	Po Jo 

	2
	Deklaroj se në cilësinë e aplikuesit jam njohur me kuadrin ligjor, si dhe angazhohem për zbatimin e tij dhe të rregullave dhe rregulloreve të miratuara nga ERE për operimin në sektorin e energjisë elektrike 
	Po                      Jo 

	4
	Deklaroj se kam filluar aktivitetin e prodhimit 
	Në datë 
	


b) Të dhëna për aplikuesin (të plotësohen nga aplikuesi) 
Shënim. Shënoni me X në kuadratin PO për të konfirmuar


